再用喜雪除夕二韵寄宗簡  其一
作者：陳傅良
朝代：宋

paragraphs: 百年彈指頃，羣動不遑夕。
孌彼惰游者，長夜浮太白。
豪俠旁無人，卧我樓百尺。
衲子縛禪靜，不敢踐桑陌。
武夫髀肉滿，睥睨候邊隙。
道家求不死，真火養陰赫。
躁人干速化，自點雷門額。
書生苦穿鑿，奇字窮鳥迹。
何如吾老農，一雨犂春澤。
相忘與雞豚，所辨纔菽麥。
不聞有孔子，安識由與赤。
紛紛舉世士，肝膽自疆埸。
老翁捧腹笑，空洞無一積。
有來問時事，請以臆對客。